	
	
	



[bookmark: _Hlk161829668]INFORMATĪVAIS ZIŅOJUMS

Par Ministru kabineta 2023.gada 24.oktobra sēdes protokollēmuma (Prot. Nr. 53, 52. §) 8.punktā un 2023.gada 21.novembra sēdes protokollēmuma (Prot. Nr. 58 66. §) 7.punktā doto uzdevumu izpildi

Ministru kabineta 2023.gada 24.oktobra sēdes protokollēmuma Nr. 53, 52. § 8.punkts nosaka Viedās administrācijas un reģionālās attīstības ministrijai (turpmāk – VARAM) sadarbībā ar Izglītības un zinātnes ministriju (turpmāk - IZM) un Satiksmes ministriju (turpmāk – SM) līdz 2024. gada 1.jūnijam izstrādāt un iesniegt izskatīšanai Ministru kabinetā informatīvo ziņojumu par pašvaldībām ar 2025. gadu nepieciešamajām investīcijām ilgtspējīgas izglītības ekosistēmas projektiem.
Savukārt, Ministru kabineta 2023.gada 21.novembra sēdes protokollēmuma Nr. 58, 66. § 7.punkts nosaka VARAM līdz 2024. gada 31. martam sadarbībā ar Finanšu ministriju (turpmāk – FM) un IZM izstrādāt konceptu atsevišķai finanšu programmai, lai atbalstītu pie Eiropas Savienības (turpmāk – ES) ārējās robežas esošās pašvaldības, kurās politiski drošības apsvērumu dēļ tiek nolemts saglabāt izglītības iestādi, neskatoties uz to, ka konkrētajā izglītības iestādē izglītojamo skaits neatbilst valstī noteiktajiem kvantitatīvajiem kritērijiem ar mērķi nodrošināt finansējumu kvalitatīvas izglītības īstenošanai, kā arī pievēršot pastiprinātu uzmanību izglītības iestādē esošo izglītojamo un personāla drošības nodrošināšanai, ņemot vērā potenciālo apdraudējumu.
Uzdevuma izpildei VARAM laika posmā no 2024.gada 12.janvāra līdz 1.februārim rīkoja individuālas sarunas ar pašvaldībām. Tāpat VARAM 2024.gada 16.janvārī visām pašvaldībām nosūtīja vēstuli, kurā lūdza tām sniegt informāciju par pašvaldībām sākot ar 2025. gadu nepieciešamajām investīcijām ilgtspējīgas izglītības ekosistēmas projektiem.  
No 2023. gada februāra līdz septembrim IZM ir organizējusi tikšanās ar visu 43 Latvijas pašvaldību pārstāvjiem un visu plānošanas reģionu attīstības padomju pārstāvjiem, lai meklētu labākos risinājumus vispārējās pamata un vidējās izglītības iestāžu tīkla tālākai attīstībai. Savukārt, līdz 2024. gada 15.janvārim IZM kopā ar pašvaldībām izveidoja apkopojumu par pašvaldību izglītības ekosistēmām, nepieciešamo darbību un lēmumu grafiku, kā arī pamatotus īpašus izņēmuma gadījumus. Regulāras konsultācijas ar pašvaldībām arvien turpinās.
Savukārt, SM 2024.gada februārī un martā veica pašvaldību aptauju, aicinot iesniegt SM informāciju par pašvaldību ieskatā nepieciešamiem valsts reģionālo un vietējo autoceļu atjaunošanas un pārbūves projektiem, kas ir būtisks priekšnoteikums ilgtspējīgas izglītības ekosistēmas izveidē. 
Līdztekus iepriekš minētajam, no 2024. gada 16. februāra līdz 22. februārim Ministru prezidentes Evikas Siliņas uzdevumā Kurzemes, Latgales, Vidzemes, Zemgales un Rīgas plānošanas reģiona pašvaldības tika aicinātas uz tikšanos Ministru kabinetā par pašvaldību izglītības ekosistēmu pilnveidi un pāreju uz izglītības finansēšanas modeli “Programma skolā”.
Tikšanās laikā ar Ministru prezidenti Eviku Siliņu un VARAM, IZM, SM, FM un Ekonomikas ministrijas politisko vadību, Saeimas Izglītības, kultūras un zinātnes komisijas, Latvijas Pašvaldību savienības un plānošanas reģionu pārstāvjiem katras pašvaldības domes priekšsēdētājs prezentēja savas pašvaldības gatavību un to, kāds atbalsts nepieciešams no valdības, lai spētu sekmīgi virzīties uz priekšu ar izglītības sistēmas pārmaiņām. Šāda veida sarunas jaunāko laiku Latvijas politikā notika pirmo reizi, tā bija iespēja pēc ilgāka laika pašvaldību vadītājiem tikties ar vairākiem valdības pārstāvjiem vienkopus. Diskusijās pašvaldības norādīja, kādi atbalsta mehānismi un investīcijas būtu nepieciešamas, lai valdība kopīgi ar pašvaldībām nonāktu pie labākā rezultāta.
1. Par pašvaldībām ar 2025. gadu nepieciešamajām investīcijām ilgtspējīgas izglītības ekosistēmas projektiem

1.1.  Pašvaldību prioritārie projekti skolu tīkla sakārtošanas kontekstā
Pamatojoties uz VARAM informācijas pieprasījumu 2024.gada janvārī, apkopojot pašvaldību sākotnēji sniegto informāciju, kopumā no pašvaldībām tika saņemti vairāk nekā 500 priekšlikumi, kas sarindoti prioritārā secībā, sastādot indikatīvo finansējumu vairāk nekā 1,29 miljardu euro apmērā. Analizējot no pašvaldībām saņemto informāciju, var secināt, ka pašvaldību prioritātes ir ieguldījumi izglītības infrastruktūras attīstībā, tostarp esošās infrastruktūras sakārtošana, mācību aprīkojuma iegāde un atjaunošana, drošības sekmēšana izglītības iestādēs. Vienlaikus aktuālas vajadzības ir arī jaunu skolu (tai skaitā piebūvju) būvniecība ar mērķi nodrošināt jaunu vietu izveidi vispārizglītojošajās izglītības iestādēs (turpmāk – jaunu vietu izveide), transporta nodrošinājums, pie izglītības iestādēm esošu sporta infrastruktūras objektu attīstība izglītības procesa nodrošināšanai, kā arī pašvaldības ceļu, ielu un to pieguļošās infrastruktūras sakārtošana, kas plašāk tiek analizētas tekstā zemāk. Datu analīzes ietvaros, katrai pašvaldībai nosakot projektu finansējuma ierobežojumu 3 milj. euro apmērā (Rīgas valstspilsētas pašvaldībai - 10 milj. euro apmērā), kopumā saņemti aptuveni 170 prioritāri priekšlikumi.
Zemāk pievienotajā 1.attēlā atspoguļots pašvaldību iesniegto priekšlikumu (projektu) tematisks sadalījums, kas parāda pašvaldību aktuālās vajadzības, lai nodrošinātu ilgtspējīgas izglītības ekosistēmas izveidi. Balstoties uz pašvaldību sniegto informāciju, lielāko daļu projektu plānots īstenot 2025. – 2027.gada periodā, tomēr atsevišķu ieceru īstenošana plānota līdz pat 2030.gadam.


1.attēls. Iesniegto priekšlikumu tematisks sadalījums 

Analizējot pašvaldību iesniegtos priekšlikumus, var secināt, ka kopumā reģionos skolu tīkla sakārtošanai biežāk norādītās vajadzības attiecināmas uz esošo izglītības iestāžu infrastruktūras attīstību, kas ietver izglītības iestāžu ēku un izglītības iestāžu dienesta viesnīcu atjaunošanu un energoefektivitātes pasākumus, kvalitatīva mācību procesa organizēšanai nepieciešamā aprīkojuma, tostarp ergonomisku mēbeļu, un dabaszinātņu (ķīmija, bioloģija, fizika) mācību priekšmetu apguvei nepieciešamā inventāra iegādi un uzlabošanu, iestāžu ārtelpas labiekārtošanu, digitāla IT aprīkojuma, rīku un tiem nepieciešamās infrastruktūras (tai skaitā drošības jomā) nodrošināšanu. 
Otrs biežāk norādītais investīciju mērķis ir pašvaldību ceļu un ielu infrastruktūras sakārtošana, tai skaitā stāvvietu pie izglītības iestādēm ierīkošana un atjaunošana, gājēju un veloceliņu izbūve, ielu apgaismojuma ierīkošana un atjaunošana, kas ietekmē skolēnu mobilitātes iespējas un drošību.
SM 2024. gada februārī un martā veica pašvaldību aptauju par valsts reģionālo un vietējo autoceļu vai to posmu stāvokli, kuri nepieciešami skolēnu pārvadājumiem saistībā ar skolu tīkla reformu. Balstoties uz aptaujas datiem, tika veikti aprēķini par nepieciešamajām investīcijām autoceļu infrastruktūrā, lai  nodrošinātu skolēnu pārvadājumus saistībā ar skolu reformu. Lai veiktu visus nepieciešamos darbus gan grants, gan asfaltbetona seguma autoceļu atjaunošanai un remontam, atsevišķos objektos veicot grants seguma nomaiņu uz asfaltbetonu, indikatīvi ir nepieciešami 744,2 milj. euro. Veicot seguma atjaunošanas un remonta darbus tikai grants seguma ceļu posmos un ceļu posmos ar asfaltbetona segumu, kuru stāvoklis vadoties pēc VSIA “Latvijas valsts ceļi” kritērijiem tiek noteikts kā ļoti slikts, provizoriski ir nepieciešami 323,7 milj. euro. Tomēr jānorāda, ka pašvaldību sniegtā informācija ir nepilnīga, ņemot vērā, ka ne visas pašvaldības to sniedza, kā arī saņemtā informācija atšķirās pēc detalizācijas, savukārt atsevišķu norādīto ceļu stāvoklis ir labs un tajā darbības nav nepieciešamas.
Pašvaldības kā vienu no būtiskākajām vajadzībām norādījušas arī izglītības iestāžu sporta infrastruktūras objektu attīstību, veicot ieguldījumus sporta būvju un sporta laukumu izbūvē, atjaunošanā un labiekārtošanā, kas nepieciešams mācību procesa nodrošināšanai, kā arī nepieciešamību iegādāties autobusus skolēnu pārvadājumu veikšanai. 
Vienlaikus attiecībā uz skolēnu nokļūšanu izglītības iestādēs pašvaldības sarunās ar VARAM un IZM ir aktualizējušas jautājumu par iespēju gadījumos, kur tas iespējams, skolēnu pārvadājumu organizēšanā ņemt vērā un pielāgot reģionālās nozīmes maršrutus. 
Katrā no pašvaldībām ir atšķirīga pieeja attiecībā uz skolēnu pārvadājumiem, kurus tā nodrošina. Lielākā daļa pašvaldību izvēlas pakalpojumu sniedzējus, ar kuriem slēgt savstarpēju līgumu par skolēnu pārvadāšanu, tādejādi tām nepieciešami mazāki ieguldījumi sava autobusa parka uzturēšanai un autobusu vadītāju atalgojuma nodrošināšanai. Ir pašvaldības, kas lielāko daļu skolēnu pārvadājumu nodrošina, izmantojot tieši reģionālās nozīmes maršrutus. Vienlaikus pastāv arī modelis, kur daļēji (atkarībā no administratīvās teritorijas ģeogrāfiskās specifikas) skolēnu pārvadājumi tiek kombinēti, nodrošinot tos ar savu transportu un reģionālas nozīmes maršrutiem vai pasūtītiem ārpakalpojuma sniedzējiem. Saskaņā ar VSIA “Autotransporta direkcija” sniegto informāciju jau šobrīd pret kopējā novada reģionālās nozīmes maršrutu tīklā veikto nobraukumu aptuveni 32% ir skolēniem nozīmīgo reisu nobraukuma īpatsvars. Tāpat aptuveni 9% reisu no maršrutu tīkla ir tikai skolēnu vajadzībām izveidoti. Atbilstoši pašvaldību sniegtajiem priekšlikumiem katru gadu tiek veikti grozījumi reisu maršrutos, un arvien vairāk skolēnu pārvadājumi integrēti reģionālās nozīmes maršrutos (grozot vai atklājot jaunus reisus). Šādā skolēnu pārvadājumu modelī pašvaldībām nav jānorēķinās par skolēnu pārvadājumiem, taču pašvaldības nodrošina skolēnu biļešu vai abonementa biļešu iegādi, par ko veic norēķinus ar sabiedriskā transporta pakalpojumu sniedzējiem (pārvadātājiem). Attiecīgi tikai skolēnu vajadzībām veidoto reisu finansējums no valsts budžeta sabiedriskā transporta pakalpojumu sniedzējiem (pārvadātājiem) veido aptuveni 4 milj. euro gadā, taču, notiekot skolu reformai, izmaksas varētu kļūt būtiski lielākas un šobrīd nav aprēķināmas, jo nav zināms nobraukuma apmērs, par kādu varētu palielināties reisu apjoms, integrējot skolēnu pārvadājumus reģionālās nozīmes maršrutu tīklā, kā arī sabiedriskais transports lielākoties tiek plānots ne tikai skolēnu pārvadāšanai, bet visu pasažieru vajadzībām. 
Pēc VSIA “Autotransporta direkcija” veiktajām sarunām ar pašvaldībām, tiek secināts, ka esošie skolēnu pārvadājumu modeļi (pašvaldības pārvadājumus organizē pašas vai skolēnu pārvadājumi tiek integrēti reģionālās nozīmes maršruta tīklā un kombinēti) turpinās darboties, un tā būs ilgtspējīgas izglītības ekosistēmas sastāvdaļa. Vienlaikus kārtējā mācību gada beigās, saņemot no pašvaldībām informāciju par skolēnu pārvadājumu aktuālajiem maršrutiem un veicot pielāgojumus maršrutu tīklā, kopējo pašvaldību nodrošināto skolēnu maršrutu īpatsvaru varētu samazināt, tuvojoties kopumā 50% īpatsvaram, un lielāku uzsvaru liekot tieši uz skolēniem pielāgotiem reisiem reģionālās nozīmes maršrutu tīklā. Tā kā tiek reorganizēts skolu tīkls, kā arī vairākas pašvaldības integrē skolēnu pārvadājumus reģionālajā maršrutu tīklā, būtu jāvērtē jautājums par valsts budžeta finansējumu un tā pietiekamību, jo, paplašinot maršrutu tīklu skolēnu pārvadāšanas vajadzībām, tiek meklēti risinājumi citu maršrutu vai reisu slēgšanai, lai pakalpojumu apjoms vēl vairāk nepārsniegtu jau pašlaik nepietiekamo valsts budžeta finansējuma apjomu. Jau šobrīd normatīvo aktu regulējums paredz iespēju pašvaldībām slēgt trīspusējos līgumus ar VSIA “Autotransporta direkcija” un attiecīgo pārvadātāju.
Citi pašvaldību sniegtie priekšlikumi ilgtspējīgas izglītības ekosistēmas nodrošināšanai ir jaunu skolu (tai skaitā piebūvju) būvniecība ar mērķi nodrošināt jaunu vietu izveidi, ņemot vērā, ka atsevišķās pašvaldībās ir skolēnu skaitam nepietiekoša izglītības iestāžu ēku telpu kapacitāte, tai skaitā arī izglītības iestāžu reorganizācijas gadījumā, mainoties mācību procesa norises telpām. Jaunu vietu izveide vairākos gadījumos ir aktuāla arī attiecībā uz pirmsskolas izglītības iestādēm (turpmāk - PII), kur pašvaldības norādījušas vajadzību pēc jaunu PII ēku būvniecības, kā arī nepieciešamību pēc investīcijām citu PII attīstības projektu attīstībai, piemēram, telpu atjaunošanai, teritorijas labiekārtošanai u.c. Pašvaldību iesniegto investīciju projektu sarakstos iekļauti ieguldījumi arī interešu izglītībā, sniedzot bērniem un jauniešiem iespēju tam piemērotos apstākļos attīstīt talantus mūzikā, mākslā vai kādā no citām interešu izglītības jomām. Jānorāda, ka šajā teksta rindkopā minētie priekšlikumi tika norādīti retāk, vienlaikus tie ir finansiāli ietilpīgi. Piemēram, jaunu vispārizglītojošo skolu un jaunu PII būvniecībai pašvaldību kopējais indikatīvi norādītais nepieciešamais finansējums periodā līdz 2030.gadam sastāda vairāk nekā 300 milj. euro, attiecīgi šādu investīciju ieceru īstenošanas gadījumā būtu izvērtējama publiskās un privātās partnerības pieeja vai finansējums būtu kombinējams ar citiem finanšu instrumentiem, piemēram, aizdevumu. 

1.1.1. Iesniegtie priekšlikumi reģionālā griezumā
Analizējot aktuālās pašvaldību investīciju vajadzības katrā reģionā ilgtspējīgas izglītības ekosistēmas veidošanai, var secināt, ka Vidzemes plānošanas reģionā (turpmāk - VPR) pašvaldību biežāk norādītie priekšlikumi vērsti uz nepieciešamību veikt ieguldījumus izglītības infrastruktūras attīstībā. Vienlaikus būtiski ir nodrošināt pašvaldības ceļu un ielu infrastruktūras sakārtošanu, sporta infrastruktūras objektu attīstību, kā arī atjaunot pašvaldību autobusu parku, lai nodrošinātu skolēnu nokļūšanu uz izglītības iestādēm. Vairākas no VPR pašvaldībām kā prioritāti norādījušas jaunu skolu (tai skaitā esošo izglītības iestāžu pārbūvju un piebūvju, nodrošinot jaunas vietas) būvniecību, kas norāda uz to, ka jaunās ģimenes izvēlas dzīvot šajā reģionā, līdz ar to ir pieprasījums pēc jaunām vietām atsevišķās izglītības iestādēs. 
Arī Rīgas plānošanas reģionā (turpmāk – RPR) kopumā lielākais pieprasījums ir pēc investīcijām izglītības infrastruktūras attīstībā, veicot ieguldījumus un uzlabojot esošo izglītības iestāžu tehnisko stāvokli, modernizējot mācību procesa nodrošināšanai nepieciešamo aprīkojumu un sekmējot drošību tajās. Atšķirībā no citiem reģioniem, RPR prioritāri no kopumā iesniegtajiem priekšlikumiem pašvaldības visbiežāk ir norādījušas nepieciešamību pēc jaunu skolu (tai skaitā piebūvju) būvniecības. Tas ir likumsakarīgi, ņemot vērā iedzīvotāju blīvumu Pierīgā, attiecīgi šajās pašvaldībās atšķirībā no lielākās daļas pārējās Latvijas teritorijas ir novērojams iedzīvotāju skaita pieaugums, ko ietekmē, tai skaitā iekšējā migrācija valstī, iedzīvotājiem, īpaši jaunajām ģimenēm kā savu dzīvesvietu izvēloties tieši valsts galvaspilsētu un tās apkārtni. 


2.attēls. Iesniegtie priekšlikumi reģionālā griezumā

Latgales plānošanas reģiona (turpmāk - LPR) pašvaldību sniegto priekšlikumu vidū neparādās ne jaunu skolu, ne jaunu PII būvniecība, kas būtu uzskatāma par likumsakarīgu situāciju, ņemot vērā šī reģiona izaicinājumus, tai skaitā negatīvās sociālekonomiskās attīstības tendences un iedzīvotāju skaita samazināšanos. Neskatoties uz to, ka starp LPR pašvaldību norādītajām vajadzībām skaitliski dominē nepieciešamība veikt pašvaldības ceļu un ielu infrastruktūras sakārtošanu, kā prioritāti vairumā gadījumu pašvaldības izvirzījušas esošās izglītības infrastruktūras sakārtošanu un attīstību, materiāltehniskās bāzes papildināšanu un skolēnu drošību, ko Latvijas austrumu pierobežas pašvaldības tikšanās laikā ar VARAM pārstāvjiem vairākkārt īpaši uzsvērušas, ņemot vērā notikumus Latvijas pierobežā ar Krieviju un Baltkrieviju. Turklāt izteiktais īpatsvars ar priekšlikumiem par vajadzību sakārtot pašvaldības ceļu un ielu infrastruktūru nebūtu uzskatāms par objektīvu pret reģionu kopumā, ņemot vērā, ka atsevišķas pašvaldības iesniedza apjomīgus sarakstus ar to īpašumā esošajiem ceļiem un to posmiem, kam nepieciešama atjaunošana un uzlabošana, kamēr citas pašvaldības tos nebija norādījušas vispār. Kvalitatīvas mācību vides nodrošināšanai LPR pašvaldības kā vienu no prioritātēm akcentējušas arī sporta infrastruktūras objektu sakārtošanu un nepieciešamību investēt PII attīstībā.
Kurzemes plānošanas reģiona (turpmāk - KPR) pašvaldību iesniegtie priekšlikumi ilgtspējīgas izglītības ekosistēmai pamatā mērķtiecīgi vērsti uz trīs jomām: esošās izglītības iestāžu infrastruktūras sakārtošanu un mācību procesa nodrošināšanai nepieciešamā aprīkojuma iegādi, kas pārliecinoši dominē iesniegto priekšlikumu vidū, sporta infrastruktūras objektu attīstību un autobusu iegādi skolēnu pārvadājumu nodrošināšanai. Svarīgi norādīt, ka KPR pašvaldību priekšlikumu vidū vairākos gadījumos minēta vajadzība būvēt jaunas skolas (piemēram, Liepājas valstspilsētas pašvaldībai saskaņā ar iesniegto informāciju šī ir prioritāte) un jaunu PII būvniecībai.
Arī Zemgales plānošanas reģiona (turpmāk – ZPR) pašvaldības savos priekšlikumos investīciju piesaistei akcentējušas nepieciešamību sakārtot esošo izglītības iestāžu mācību bāzi. Tāpat pašvaldību prioritāšu vidū parādās arī sporta infrastruktūras objektu un PII attīstība, vairāki priekšlikumi iesniegti arī attiecībā uz autobusu iegādi. ZPR pašvaldību priekšlikumu vidū vairākos gadījumos minēta vajadzība pēc jaunu vietu izveides (piemēram, Jelgavas novada pašvaldībai saskaņā ar iesniegto informāciju šī ir viena no prioritātēm) un jaunu PII būvniecības.
Jāņem vērā, ka informatīvā ziņojuma izstrādes gaitā atsevišķas pašvaldības veica VARAM sākotnēji iesniegto investīciju projektu ilgtspējīgas izglītības ekosistēmai sarakstu aktualizāciju atbilstoši esošajai situācijai, tostarp kā prioritāti tajos ietverot atsevišķus valsts reģionālos un vietējos autoceļus vai to posmus, ņemot vērā, ka nodrošinātas mobilitātes iespējas ir viens no priekšnoteikumiem ilgtspējīgas izglītības ekosistēmas izveidē. 

1.1.2. Provizoriskie ieguldījumi skolu tīkla sakārtošanas kontekstā pašvaldību griezumā 

Description automatically generated]Pašvaldību pieteikto prioritāro projektu finansējums kopumā sastāda indikatīvi vairāk nekā 352 milj. euro, kas ir aptuveni 29% no kopējā pieteikto projektu finansējuma, vienlaikus arī pārējiem pašvaldību pieteiktajiem investīciju projektiem nepieciešamais finansējuma pieprasījums ir apjomīgs. Apkopojot pašvaldību iesniegtos priekšlikumus un prioritātes, zemāk pievienotajā 3.attēlā atspoguļoti provizoriskie ieguldījumi skolu tīkla sakārtošanas kontekstā pašvaldību griezumā.

















3.attēls. Indikatīvi īstenotie pašvaldību prioritārie projekti pa jomām 

No pašvaldībām iegūtie dati ļauj secināt, ka kopējais pašvaldību prioritāro projektu finansējums, katrai pašvaldībai nosakot projektu finansējuma ierobežojumu aptuveni 3 milj. euro apmērā (izņemot Rīgas valstspilsētas pašvaldību, tai nosakot - 10 milj. euro), sastāda indikatīvi 128 631 765 euro, kas ir aptuveni 11% no kopējā pieteikto projektu finansējuma. Projektu tematiskais sadalījums atspoguļots 4.attēlā, norādot to procentuālo īpatsvaru un izdalot to sekojošās grupās: 
· kopumā pieteiktie pašvaldību projekti; 
· pašvaldību prioritārie projekti;
· pašvaldību prioritārie projekti 3 milj. euro ietvarā. 


4.attēls. Pašvaldību pieteikto projeku tematiskais sadalījums dažādos griezumos

Provizoriskais rezultāts skolu tīkla sakārtošanas kontekstā, apkopojot pašvaldību iesniegtos priekšlikumus un prioritātes divu gadu griezumā, norādīts zemāk 5.attēlā.

5.attēls. Veikto investīciju indikatīvi rezultāti divu gadu griezumā

Investīciju ieguldījumi, kas saskaņā ar pašvaldību identificētajām prioritātēm atspoguļoti 3.attēlā, būtu uzskatāmi par priekšnoteikumu kvalitatīvas izglītības nodrošināšanai pašvaldībās. Nākotnē tie varētu radīt pozitīvu ietekmi uz valsts ekonomiku kopumā, attiecīgi nodrošinot kvalitatīvas izglītības iespējas jauniešiem gan valsts galvaspilsētā, gan reģionos, lai jaunieši būtu izglītoti un motivēti, ieguvuši nepieciešamās kompetences un nākotnē iestātos augstākās izglītības iestādēs, vēlāk iesaistītos darba tirgū vai attīstītu uzņēmējdarbību. Investīcijas izglītības ekosistēmas sakārtošanā ir būtiskas reģionu ilgtermiņa attīstībai, lai nodrošinātu valsts drošību un stabilitāti, veidotu izglītotu sabiedrību, kas spēj tikt galā ar dažādiem izaicinājumiem un draudiem. Tāpat, veicot dažādus drošības pasākumus izglītības iestādēs, piemēram, pielāgojot telpas dažādiem drošības risinājumiem, tiktu veicināta bērnu un jauniešu drošība ikdienā.
Būtiski, lai ikvienam bērnam un jaunietim Latvijā neatkarīgi no viņa dzīvesvietas tiktu nodrošināta kvalitatīva izglītība, kuru īsteno motivēti pedagogi ilgtspējīgā izglītības iestādē. Plānots, ka, īstenojot reformu ilgtspējīgas izglītības ekosistēmas nodrošināšanai, katrā izglītības iestādē tiks īstenots plašs un daudzveidīgs izglītības piedāvājums, sniegts individuāls atbalsts skolēnam, nodrošināta kvalitatīva infrastruktūra, tai skaitā pielāgojot telpas dažādiem drošības risinājumiem, moderns mācību process un vide, augsti kvalificēti un profesionāli pedagogi, un veikta efektīva izglītības iestādes pārvaldība. 
Lai īstenotu izglītības sistēmas mērķi - nodrošināt ikvienam bērnam Latvijā neatkarīgi no viņa dzīvesvietas kvalitatīvu izglītību, kuru īsteno motivēti pedagogi ilgtspējīgā izglītības iestādē – skolai jānodrošina iespēja skolēnam nostiprināt lietpratību, integrēti praktiskajā darbībā mērķtiecīgi apgūstot zināšanas, izpratni un prasmes mācību jomās, attīstot caurviju prasmes, veidojot ieradumus, izkopjot tikumus un apliecinot vērtības. Ir svarīgi, ka mācību procesā un mācību vadībā tiek integrētas modernākās tehnoloģijas, tai skaitā aktīvi un mērķtiecīgi izmantoti digitālie mācību līdzekļi, informācijas un komunikācijas tehnoloģijas, iekārtas, robotika un programmatūras, tai skaitā skolēniem ar speciālām vajadzībām paredzētās tehniskās ierīces, iekārtas un programmatūras, kā arī motivējoša, droša, atbalstoša vide, kurā skolēni attīsta līderības, pašvadības, sadarbības un komunikācijas prasmes, kritisko domāšanu, problēmu risināšanu un radošumu.
Kvalitatīvas izglītības īstenošanai nepieciešama ergonomiska, moderna, viegli transformējama klases mācību vide un visa nepieciešamā infrastruktūra pilnvērtīgai un padziļinātai satura apguvei, tai skaitā laboratorijas, dizaina un tehnoloģiju kabineti, aprīkoti ar instrumentiem, ierīcēm, materiāliem un vielām, telpas radošām aktivitātēm (piemēram, teātrim, mūzikai, mākslai) un projektu darbam. Tāpat izglītības iestādei jābūt aprīkotai ar modernām telpām sportam ar iekārtām un rīkiem, kas nepieciešami dažādiem vingrinājumiem un sporta spēlēm, efektīvai un drošai fiziskajai attīstībai, kā arī atbalsta infrastruktūra (piemēram, dienesta viesnīca, transports u.c.), pēc iestādes nepieciešamības.
Tādējādi ilgtspējīga izglītības iestāžu tīkla izveide kā process virzībā uz konkrētiem izglītības kvalitātes sasniedzamajiem rezultātiem nodrošina iespēju skolēniem prognozēt savu izglītības ieguves ceļu un pedagogiem - saistīt savu profesionālo darbību ar izglītības iestādi. Vienlaikus vispārējās izglītības iestāžu tīkla pilnveide būs efektīva tikai, ja tiks pārskatīts un veidots uz izglītības mērķiem vērsts finansēšanas modelis, kurā izglītības iestādes saņem finansējumu (pedagogu atalgojumam) atbilstoši faktiskajām izglītības programmas izmaksām. Tāpēc izglītības nozarē plānots ieviest finansējuma programmu, kas vērsta ne tikai uz mācību satura daudzveidību, bet arī ar tās ieviešanu un īstenošanu saistītās izglītības iestādes izmaksām neatkarīgi no programmas īstenošanas vietas.
Šobrīd spēkā esošo  Ministru kabineta 2018. gada 11. septembra noteikumu Nr. 583 "Kritēriji un kārtība, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpēs" (prot. Nr. 42 36. §) 4.punkta apakšpunktos ir noteikts sekojošs minimāli pieļaujamais izglītojamo skaits vidējās izglītības pakāpē:
 “ (..) 4.3. vispārējās izglītības iestādes vidējās izglītības pakāpes klašu grupā – 25 izglītojamie:
4.3.2. privātā un pašvaldības vispārējās izglītības iestādē normatīvajos aktos noteiktajā pierobežas teritorijā, kas ir Eiropas Savienības ārējā sauszemes robeža, ne vairāk kā 15 kilometru attālumā no Eiropas Savienības ārējās sauszemes robežas, izņemot administratīvo teritoriju administratīvos centrus”, attiecīgi ES ārējās robežas vidusskolām piemērojot atšķirīgus skolēnu skaita kritērijus, no skolām, kas atrodas valsts vidienē.
Vienlaikus Ministru kabineta 2023. gada 21. novembra sēdē tika izskatīts informatīvais ziņojums “Kompleksi risinājumi augstvērtīgai izglītības nodrošināšanai vispārējā pamata un vidējā izglītībā” (Prot. Nr. 58, 66. §), kurā tika pārskatīti, tai skaitā vispārējās izglītības iestādes pieejamības kritēriji, lai saglabātu izglītības pieejamību mazāk apdzīvotās teritorijās. Tomēr jānorāda, ka šobrīd normatīvais regulējums neparedz pilnvarojumu Ministru kabinetam noteikt minimālo izglītojamo skaitu klasē pamatizglītības pakāpē vai kvantitatīvos kritērijus izglītojamo skaitam klašu grupā atkarībā no izglītības iestādes atrašanās vietas un iestādes dibinātāja vai veida, kā arī nepastāv normatīvais regulējums, kurā būtu definēti kritēriji, pēc kādiem izglītības iestādes varētu uzskatīt vai atzīt par pieejamības izglītības iestādēm. Konkrēti kvantitatīvie kritēriji izglītojamo skaitam klašu grupā atkarībā no izglītības iestādes atrašanās vietas un iestādes dibinātāja vai veida, kā arī kritēriji pieejamībai un to piemērošana būs atkarīga no normatīvā regulējuma izstrādes gaitā piedāvātiem, ar sociāliem partneriem izdiskutētiem un Ministru kabinetā apstiprinātiem risinājumiem. Saskaņā ar Ministru kabineta 2025. gada 20. janvāra rīkojumu Nr. 32 ,,Par Rīcības plānu Latvijas Austrumu pierobežas ekonomiskajai izaugsmei un drošības stiprināšanai 2025.–2027. gadam” apstiprinātajā Rīcības plānā Latvijas Austrumu pierobežas ekonomiskajai izaugsmei un drošības stiprināšanai 2025.–2027. gadam noteikto izglītības jomā tiks stiprināta vispārējās izglītības pieejamība Latvijas austrumu pierobežā, tai skaitā sniedzot atbalstu skolu saglabāšanai, piemērojot zemākus kritērijus minimālajam skolēnu skaitam, kā arī nosakot atsevišķas pieejamības skolas. 

1.2.  Valsts reģionālo un vietējo autoceļu pārbūve un atjaunošana 
Valsts ceļu posmu sakārtošanai no pašvaldībām tika saņemti 405 priekšlikumi, kas reģionālā griezumā analizēti zemāk:

6.attēls. Iesniegtie priekšlikumi par valsts reģionālo un vietējo autoceļu pārbūvi un atjaunošanu (projektu skaits)
Kā redzams 6.attēlā, galvenokārt priekšlikumu par valsts reģionālo un vietējo autoceļu pārbūvi un atjaunošanu iesniedza VPR pašvaldības, kam tālāk seko KPR pašvaldības, savukārt LPR, ZPR un RPR pašvaldībām novērojams mazāks iesniegto priekšlikumu apjoms. 
Izskatot pašvaldību sniegtos ierosinājumus valsts autoceļu sakārtošanai, tika konstatēta pašvaldību dažādo pieeju autoceļu posmu izvēlē, gan pieprasot dažādas remontdarbu metodes, gan atlasot posmus pēc to tehniskā stāvokļa. Lai vienādotu pieeju, SM veica visu autoceļu posmu ar grants segumu atlasi - tiem paredzēts veikt grants seguma atjaunošanu, kā arī atlasīja visus asfaltētos posmus ar ļoti sliktu seguma stāvokli, paredzot tiem asfaltbetona seguma atjaunošanu. Šādi kopējais nepieciešamo investīciju apjoms būtu aptuveni 284 milj. euro 3080 km autoceļu garumā. 
Skolēnu pārvadājumi, kas nepieciešami skolu reformas rezultātā, tiek izvirzīti kā viena no prioritātēm. Rudens un pavasara sezonā grants ceļiem, kuru stāvoklis, vadoties pēc VSIA “Latvijas valsts ceļi” kritērijiem, tiek noteikts kā “slikts” vai “ļoti slikts”, transportam, kas veic skolēnu pārvadājumus, tā caurbraucamības iespējas ir kritiskas vai faktiski neiespējamas. Maršrutos, kur ir asfalta segums un seguma stāvoklis tiek novērtēts ar “slikti” vai “ļoti slikti”, tomēr tas nav tik kritisks, lai nevarētu veikt skolēnu pārvadājumus, tas netiek izvirzīts kā prioritāte. Skolu reformas ietvaros prioritāri tiek virzīta grants ceļu atjaunošana ar vērtējumu “sliktā” vai “ļoti sliktā” stāvoklī. 
Skolu reformas ietvaros izvirzītās prioritātes neietekmē citās investīciju programmās paredzētos remontu un būvniecības darbus, tie tiks veikti neatkarīgi no skolu reformai nepieciešamajiem ceļu remonta darbiem un izvirzītajām prioritātēm.
Ministru kabineta 2022. gada 9. augusta sēdē tika izskatīts Satiksmes ministrijas izstrādātais informatīvais ziņojums “Par Valsts autoceļu sakārtošanas programmas 2014. – 2023. gadam izpildi, valsts reģionālo un vietējo autoceļu būvniecības stratēģiju līdz 2027. gadam, kā arī valsts autoceļu tīkla izvērtējumu”[footnoteRef:2] (Prot. Nr. 39, 70.§), kurā cita starpā noteikta “Valsts reģionālo un vietējo autoceļu būvniecības stratēģijas līdz 2027. gadam” valsts vietējo autoceļu būvniecības prioritāte ar mērķi līdz 2027. gadam no katras apdzīvotas vietas, kurā atrodas pagasta pārvalde, uz novada centru nodrošināt iespēju nokļūt pa autoceļu ar labā stāvoklī esošu melno segumu (t.i., šajā gadījumā iespējami dažādi varianti - gan asfaltbetona segums (divkārtu virsmas apstrāde), gan bitumena un šķembu saistvielas maisījums). [2:  Pieejams: https://tapportals.mk.gov.lv/legal_acts/fe6402ac-be01-49e8-adfc-f7071222da4b] 

Lai  veicinātu valsts vietējo autoceļu nodošanu pašvaldību īpašumā, Ministru kabineta 2021. gada 14. decembra sēdē (Prot. Nr.80, 60. §) tika pieņemti grozījumi Ministru kabineta 2008. gada 11. marta noteikumos Nr.173 “Valsts pamatbudžeta valsts autoceļu fonda programmai piešķirto līdzekļu izlietošanas kārtība” (turpmāk – Noteikumi Nr.173). Noteikumu Nr.173 grozījumi cita starpā paredz pašvaldībai papildus piešķirt mērķdotācijas finansējumu 1560 euro apmērā par katru pašvaldības īpašumā pārņemto valsts vietējā autoceļa vai tā posma kilometru. Vienlaikus noteikts, ka šīs mērķdotācijas papildu finansējums tiek piešķirts ar nākamā ceturkšņa otro mēnesi pēc konkrēto pārņemšanas faktu apliecinošu grozījumu izdarīšanas Ministru kabineta 2009. gada 29. septembra noteikumos Nr. 1104 “Noteikumi par valsts autoceļu un valsts autoceļu maršrutā ietverto pašvaldībām piederošo autoceļu posmu sarakstiem”, ņemot vērā, ka šie noteikumi nosaka valsts autoceļu maršrutā ietverto pašvaldībām piederošo autoceļu posmu sarakstus, šis ir vienīgais normatīvais akts, pēc kura normatīvi iespējams noteikt pašvaldībām īpašumā nodoto autoceļu apjomus. Tāpat tiek noteikts, ka šo mērķdotācijas papildus finansējumu var izlietot pēc pašvaldības ieskatiem, bet atbilstoši Noteikumos Nr.173 noteiktajām vispārīgajām mērķdotācijas izlietošanas prasībām.
2022. gadā pašvaldībām nodoti 12,348 km valsts autoceļu, 2023. gadā – 80,494 km, 2024. gadā līdz šim brīdim nodoti 36,789 km, kopumā sastādot 129,631 km garu valsts autoceļu posmu.

1.3. Secinājumi pēc sarunām ar pašvaldībām
Kopumā galvenie secinājumi, kas radušies VARAM sarunās ar pašvaldībām, vērsti uz nepieciešamību nodrošināt kvalitatīvu izglītības iestāžu infrastruktūru un atbalsta infrastruktūru, vienlaikus paredzot tajās dažādus drošības risinājumus:
· Pašvaldībās ar pozitīvu demogrāfisko dinamiku nepieciešama jaunu izglītības iestāžu būvniecība - moderna infrastruktūra pilnvērtīgai un padziļinātai satura apguvei, t.sk. laboratorijas, dizaina un tehnoloģiju kabineti, aprīkoti ar ergonomiskām, viegli pārvietojamām mēbelēm daudzveidīga mācību procesa izmantošanai, instrumentiem, ierīcēm, materiāliem un vielām, telpas radošām aktivitātēm;
· Pašvaldības, kurās līdz šim nav veikta vidusskolu un pamatskolu IT iekšējo tīklu modernizācija, nepieciešamas investīcijas izglītības iestāžu IT iekšējo tīklu modernizācijai, kas kritiski nepieciešama jaunā mācību satura īstenošanai ar elektroniskiem resursiem, interaktīvām mācību platformām u.c. mūsdienu mācību tehniskiem līdzekļiem;
· Modernas iekštelpas un ārtelpa sportam ar iekārtām un rīkiem, kas nepieciešami dažādiem vingrinājumiem un sporta spēlēm, efektīvai un drošai fiziskajai attīstībai – nepieciešamas investīcijas jauniem sporta laukumiem pie vidusskolām un pamatskolām, sporta zāļu renovācijas u.c.;
· Vides pieejamība kvalitatīvai izglītībai ikvienam bērnam[footnoteRef:3]; [3:  Saskaņā ar Ministru kabineta 2021. gada 19. oktobra noteikumiem Nr. 693 "Būvju vispārīgo prasību būvnormatīvs LBN 200-21"] 

· Pašvaldību izglītības iestādēs nav mūsdienu ģeopolitiskiem izaicinājumiem atbilstošas patvertnes, kas kalpotu valsts aizsardzības un civilās aizsardzības mērķiem;
· Lai padarītu drošāku skolu vidi izglītojamiem, pašvaldību izglītības iestādēs nepieciešamas investīcijas ugunsdrošības, balss apziņošanas, video novērošanas un apsardzes sistēmu modernizācijai;
· Novadu pašvaldībās, kurās ārpus novada centra slēgtas vairākas vidusskolas, nepieciešams novada centros paplašināt vai izveidot dienesta viesnīcas vidusskolēniem, paredzot iespēju perspektīvā arī uzņemt 7. - 9. klašu audzēkņus;
· Novadu pašvaldībās, kurās nav pašvaldības kapitālsabiedrību, kas nodarbojas ar pārvadājumiem, kā arī nav komersantu, kam būtu interese šādu pakalpojumu pašvaldībām piedāvāt, vēlas atjaunot pašvaldībai piederošo skolēnu autobusu parku, nepieciešamas investīcijas mikroautobusu, autobusu ar 19 sēdvietām un autobusu ar 30 - 45 sēdvietām iegādei;
· Īpaši aktuāla valsts un pašvaldību autoceļu atjaunošana, īpaši reģionos, kur ceļu stāvoklis rudens un pavasara sezonā raksturojams kā kritisks, tam piešķirot papildus finansējumu, jo esošā finansējuma ietvaros problēmu ilgtermiņā atrisināt nav iespējams.

2. Esošie atbalsta instrumenti 
Pašvaldībām, lai īstenotu investīciju projektus, kas vērsti uz skolu tīkla sakārtošanu, jau šobrīd ir pieejami dažādi atbalsta instrumenti gan no ES fondu, gan valsts budžeta līdzekļiem. 
[bookmark: _Hlk168059048]ES fondu 2021.–2027. gadā un ES Atveseļošanas un noturības mehānisma plāna (turpmāk – AF) VARAM atbildības pasākumi un investīcijas pašvaldībām sastāda 142,15 milj. euro, tai skaitā Eiropas Reģionālā attīstības fonda (turpmāk – ERAF) specifiskā atbalsta mērķis (turpmāk – SAM) 4.2.1.7. “Pirmsskolas izglītības iestāžu infrastruktūras attīstība” ietvaros 48,98 milj. euro, Eiropas Sociālā fonda+ (turpmāk – ESF+) SAM 4.3.6.6. “Bērnu pieskatīšanas pakalpojumi” ietvaros 11,34 milj. euro, Taisnīgas pārkārtošanās fonda (turpmāk – TPF) SAM 6.1.1.6. “Bezemisiju transportlīdzekļu izmantošanas veicināšana pašvaldībās” ietvaros 21,17 milj. euro, ERAF SAM 2.1.1.6. “Pašvaldību ēku energoefektivitātes paaugstināšana” ietvaros 22,56 milj. euro, AF 1.2.1.3.i. investīcija “Pašvaldību ēku un infrastruktūras uzlabošana, veicinot pāreju uz atjaunojamo energoresursu tehnoloģiju izmantošanu un uzlabojot energoefektivitāti” ietvaros 29,30 milj. euro, AF 3.1.1.6.i. investīcija “Pašvaldību funkciju īstenošanai un pakalpojumu sniegšanai nepieciešamo bezemisiju transportlīdzekļu iegāde” ietvaros 8,8 milj. euro. 
IZM atbildības pasākumi un investīcijas pašvaldībām sastāda 117,07 milj. euro, tai skaitā ERAF SAM 4.2.1.3. “Infrastruktūras un mācību vides pilnveide efektīvas, kvalitatīvas un mūsdienīgas izglītības īstenošanai speciālās izglītības iestādēs” ietvaros 13,65 milj. euro, AF 3.1.1.5. investīcija “Izglītības iestāžu infrastruktūras pilnveide un aprīkošana” ietvaros 31,89 milj. euro, AF 2.3.2.3. investīcija “Digitālās plaisas mazināšana sociāli neaizsargātajām grupām un izglītības iestādēs” ietvaros 15 milj. euro, ERAF SAM 4.2.1.5. (1. kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē” ietvaros 25 milj. euro (t.sk. ERAF 21,25 milj. euro un valsts budžeta līdzfinansējums 3,75 milj. euro), SAM 4.2.1.5. (2. kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē” ietvaros 35,28 milj. euro.
SM atbildībā esošās AF 2.4.1.2.i. investīcijas “Platjoslas jeb ļoti augstas veiktspējas tīklu “pēdējās jūdzes” infrastruktūras attīstība” finansējums sastāda 16,5 milj. euro, kuru ietvaros plānots atbalsts optiskā interneta pieslēguma izveidei, kur izglītības iestādes (un citas pašvaldību iestādes) ir vieni no prioritārajiem sociālekonomiskajiem virzītājspēkiem. 
Papildus pasākumi digitālās infrastruktūras attīstībai, tostarp, 5G un fiksēto tīklu attīstībai: 
1) informatīvajā ziņojumā "Par pasākumiem administratīvā sloga mazināšanai elektronisko sakaru tīkla attīstībai" (pieņemts ar Ministru kabineta 2024.gada 4.jūnija sēdes prot. Nr. 23, 66.§.) par nepieciešamajiem grozījumiem normatīvajos aktos administratīvā sloga samazināšanai elektronisko sakaru tīkla attīstībai paredzēti pasākumi 5G tīkla izvēršanas atvieglošanai; 
2) papildus tiek izvērtēta Eiropas infrastruktūras savienošanas instrumenta (CEF) investīciju piesaiste.
Vienlaikus pašvaldībām ir iespējas saņemt valsts budžeta aizdevumus jaunu pirmsskolas izglītības iestāžu būvniecībai un remontam, vispārējās izglītības iestādēm (tai skaitā jaunu ēku būvniecībai, sporta infrastruktūrai, dienesta viesnīcām), ceļu projektiem, transporta iegādei skolēnu pārvadāšanai, kā arī pašvaldību prioritārajiem projektiem.

	Pasākuma finansējuma avots,  nosaukums, atbildīgā ministrija
	ES fondu, AF, valsts budžeta un cits finansējums (ieskaitot elastību), milj. euro
	MK noteikumu apstiprināšanas datums/ Valsts budžeta likums
	Informācija par atbalstu

	ERAF SAM 4.2.1.7. “Pirmsskolas izglītības iestāžu infrastruktūras attīstība”

Atbildīgā iestāde: VARAM
	48,98

	06.06.2023. 
(Nr. 292)
	Atlasē pašvaldības iesniegušas 12 projektus bērnudārzu infrastruktūras attīstībai par kopumā 44,3 miljoniem euro, kas pārsniedz pieejamo ES fondu finansējumu (pieejami 21,8 milj. euro). Visu 12 atbalstāmo augstas gatavības projektu īstenošanai nepieciešams papilu ERAF finansējums 23 099 215 euro apmērā.
Lai pārdalītu nepieciešamo finansējumu, 2024.gada 20.augustā ir apstiprināti grozījumi MK noteikumos par pasākuma īstenošanu. Protokollēmumā ir uzdots Centrālajai finanšu un līgumu aģentūrai (turpmāk - CFLA) turpināt atklātā projektu iesniegumu atlasē iesniegto projektu vērtēšanu un pēc projektu iesniegumu apstiprināšanas slēgt vienošanās ar finansējuma saņēmējiem par projektu īstenošanu.
Saskaņā ar veiktajiem grozījumiem 11 projektu īstenošanai no ERAF pieejami 41 323 404 euro. Siguldas novada pašvaldības projektam no elastības finansējuma pieejami 2 471 701 euro. Atlikums no elastības finansējuma 5 186 610 euro. Projektu izvērtēšana un līgumu slēgšana vēl turpinās.
Īstenojot 12 projektus, kopumā tiks radītas 2 370 jaunas vietas pašvaldības pirmsskolas izglītības iestādēs.

	ESF+ SAM 4.3.6.6. “Bērnu pieskatīšanas pakalpojumi”

Atbildīgā iestāde: VARAM
	11,34

	10.10.2023. 
(Nr. 577)
	Pabeigta 7 projektu pieteikumu vērtēšana. Īstenojot 7 projektus ar kopējo ESF+ finansējumu 11 341 111  euro, kopumā tiks nodrošināts pirmsskolas izglītības pakalpojums 1 066 bērniem. Projektu īstenošana tika uzsākta 2024.gada augustā. 

	TPF SAM 6.1.1.6. “Bezemisiju transportlīdzekļu izmantošanas veicināšana pašvaldībās”

Atbildīgā iestāde: VARAM
	21,17
	23.01.2024. 
(Nr. 65)
	• Kopumā apstiprināti 12 projekti (skolēnu pārvadāšanai, kā arī funkcijām kultūras, sociālajā un veselības jomā);
• Notiek 12 projektu īstenošana, kuru ietvaros  pašvaldības plāno iegādāties 34 elektroautobusus (M1 specializētie, M2, M3 kategorija).


	ERAF SAM 2.1.1.6.
“Pašvaldību ēku energoefektivitātes paaugstināšana”

Atbildīgā iestāde: VARAM
	22,56
	1.kārta: 16.07.2024.
(Nr. 480)

2.kārta:
05.11.2024.
(Nr. 700)
	Pasākuma atlases: 
• 1. kārta (ierobežota atlase) noslēgusies, no kopumā 2 apstiprinātajiem projektiem viens vērts uz izglītības infrastruktūras attīstību;
• 2. kārtā (atklāta atlase) šobrīd notiek vērtēšanas process, tomēr tajā nav paredzēts atbalsts izglītības infrastruktūrai, bet tikai sabiedriskajiem pakalpojumiem;
• 3. kārtu (atklāta atlase) paredzēts uzsākt 2026. gadā. Šajā  kārtā tiks atbalstīti arī pašvaldību projekti, kas neattiecas uz izglītības infrastruktūras energoefektivitātes paaugstināšanu.

	AF 1.2.1.3.i. investīcija
“Pašvaldību ēku un infrastruktūras uzlabošana, veicinot pāreju uz atjaunojamo energoresursu tehnoloģiju izmantošanu un uzlabojot energoefektivitāti”

Atbildīgā iestāde: VARAM
	29,30
	08.11.2022. 
(Nr. 709)
	AF 1.2.1.3.i investīciju ietvaros tiek atbalstīti arī tādi pašvaldību projekti, kuru mērķis nav saistīts ar skolu tīkla sakārtošanu. 
Apstiprināti 44 projekti, no tiem 15 – izglītības jomā par 9 769 605 euro (AF).


	AF 3.1.1.6.i. investīcija
“Pašvaldību funkciju īstenošanai un pakalpojumu sniegšanai nepieciešamo bezemisiju transportlīdzekļu iegāde”

Atbildīgā iestāde: VARAM
	8,8
	25.10.2023. 
(Nr. 673)
	• Notiek 15 projektu īstenošana;
• Projektos paredzēta 21 elektroautobusa iegāde skolēnu pārvadāšanai (M2, M3 kategorija);
• Jau piegādāti 7 elektroautobusi, pārējās piegādes plānotas līdz 2025.gada beigām.

	MK noteikumi "Kritēriji un kārtība, kādā tiek izvērtēti pašvaldību investīciju projektu pieteikumi valsts budžeta aizdevuma saņemšanai"

Atbildīgā iestāde: VARAM, IZM, SM
	Valsts budžeta aizdevumi

	05.03.2024. 
(Nr. 159)
	Valsts budžeta aizdevumi jaunu pirmsskolas izglītības iestāžu būvniecībai un remontam, vispārējās izglītības iestādēm (tai skaitā jaunu ēku būvniecībai, sporta infrastruktūrai, dienesta viesnīcām), ceļu projektiem.
VARAM 2024.gadā kopumā ir izvērtējusi 13 investīciju projektu pieteikumus un sniegusi pozitīvus atzinumus par visiem pašvaldību investīciju projektu pieteikumiem. Atbalstīto investīciju projektu kopējais finansējums ir 7 260 111,81 euro (valsts budžeta aizdevumu kopējais apmērs – 6 534 108,62 euro, pašvaldību līdzfinansējums 726 011,19 euro). Īstenojot 13 projektus kopumā investīcijas tiks veiktas 45 pašvaldību pirmsskolas izglītības iestāžu infrastruktūras attīstībai.
2024.gadā sniegti IZM pozitīvi atzinumi par 25 projektu pieteikumiem par kopējo valsts budžeta aizdevumu apmēru 29 milj. euro.
Savukārt 2025. gadā sniegti IZM pozitīvi atzinumi par 21 projektu pieteikumiem par kopējo valsts budžeta aizdevumu apmēru 15,07 milj. euro.
Līdz 2024.gada 12.jūlijam sniegti SM pozitīvi atzinumi projektiem, kas saistīti ar izglītības reformu (ceļi skolēnu pārvadājumiem), par kopējo valsts budžeta aizdevumu apmēru 11 043 700  euro. Pēc 2024.gada 12.jūlija nevienam no apstiprinātajiem aizdevumiem pamatojums neietvēra izglītības reformas aspektu, līdz 2025.gada 7.martam arī nav bijuši šādi aizdevumi.

	Valsts budžeta aizdevumi skolēnu autobusiem


	Valsts budžeta aizdevumi

	Likums "Par valsts budžetu 2024. gadam un budžeta ietvaru 2024., 2025. un 2026. gadam” 36.panta otrā daļa
	Transporta iegādei skolēnu pārvadāšanai.

	Valsts budžeta aizdevumi pašvaldības prioritāriem projektiem


	Valsts budžeta aizdevumi
	Likums "Par valsts budžetu 2024. gadam un budžeta ietvaru 2024., 2025. un 2026. gadam” 36.panta otrā daļa
	Katras pašvaldības ne vairāk kā četriem noteiktiem prioritāriem investīciju projektiem.
Rīgas valstspilsētas pašvaldībai kā galvaspilsētai kopējā aizņēmumu summa 6 000 000 euro apmērā, pārējām pašvaldībām kopējā aizņēmumu summa 1 500 000 euro apmērā.

	ERAF SAM 4.2.1.3. “Infrastruktūras un mācību vides pilnveide efektīvas, kvalitatīvas un mūsdienīgas izglītības īstenošanai speciālās izglītības iestādēs”

Atbildīgā iestāde: IZM
	
13,65
	14.11.2023. 
(Nr. 656)
	Kompleksas investīcijas 28 speciālās izglītības iestādēs atbilstoši to vajadzībām, uzlabojot apstākļus izglītojamajiem – iegūt viņu spējām atbilstošu izglītību.

	AF 3.1.1.5. investīcija “Izglītības iestāžu infrastruktūras pilnveide un aprīkošana”

Atbildīgā iestāde: IZM
	
31,89
	04.10.2022. 
(Nr. 619)
	Investīcijas 21 reģionāli nozīmīgās pamatskolās, kas izveidotas visaptveroša ārpus novada pašvaldības administratīvā centra esošu vidusskolu tīkla rezultātā.
Norit trešā projektu iesniegumu atlases kārta, atbalstu paredzot 2 pašvaldībām par mācību vides uzlabošanu 2 vispārējās izglītības iestādēs.
Pirmo divu projektu iesniegumu atlašu kārtu ietvaros apstiprināti 10 novadu pašvaldību projektu iesniegumi, investīcijas paredzot 19 vispārējās izglītības iestādēs.

	AF 2.3.2.3. investīcija “Digitālās plaisas mazināšana sociāli neaizsargātajām grupām un izglītības iestādēs”

Atbildīgā iestāde: IZM
	
15
	04.04.2023. 
(Nr. 168)
	IZM kā finansējuma saņēmējs kopš 2023.gada īsteno projektu, kura ietvaros līdz šim jau nodrošināja vairāk nekā 35 tūkst. datorus izglītojamaiem no sociāli neaizsargātajām grupām lietošanai izglītbas iestādēs un ārpus tās. Minētie datori ir pieejami arī pārējiem izglītojamajiem lietošanai izglītības iestādē.   Projekta ietvaros tika veikta priekšizpēte par interneta datu pārraides jaudas problēmām un vajadzībām izglītības iestādēs un sagatavoti priekšlikumi datu pārraides iespēju pilnveidošanai, tostarp izglītības iestāžu iekštīkla funkcionēšanas uzlabojumiem. 2025.gada 4.ceturksnī tiks uzsākta sadarbības līgumu slēgšana ar pašvaldībām  par attiecīgo izglītības iestāžu  uzlabojumu veikšanu. Projektu plānots pabeigt līdz 2026. gada 30. jūnijam. 

	ERAF SAM 4.2.1.5. (1. kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē”

Atbildīgā iestāde: IZM
	
21,25

	18.06.2024. 
(Nr. 387)
	IZM kā finansējuma saņēmējs īsteno projektu, kura ietvaros tiek iegādāta datortehnika vispārējās izglītības un profesionālās izglītības iestāžu vispārējās izglītības pedagogiem un atbalsta personālam, kas ir iesaistīts vispārējās izglītības satura īstenošana, kā arī minēto iestāžu izglītojamiem. Līdz 2025.gada 2.pusgada beigām pašvaldībām piegādās vairāk nekā 41 tūkst.datoru. Pašvaldībām tiek sniegts atbalsts datortehnikas lietotāju grupu instruktāžai vai mācībām, kā arī finansējuma saņēmējs izstrādā rekomendācijas izglītības iestādēm un nodrošina izglītības iestāžu izglītošanu par interaktīvām mācību platformām un mācību vadības platformām to plašākai izmantošanai un lietošanas dinamikas uzskaitei. 
Projektu īsteno līdz 2025.gada beigām.

	ERAF SAM 4.2.1.5. (2. kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē”

Atbildīgā iestāde: IZM
	
35,28
	28.01.2025. 
(Nr. 72)
	Pasākuma ietvaros pašvaldības, kas ir sakārtojušas vispārējās izglītības iestāžu tīklu atbilstoši pasākuma nosacījumiem, var pretendēt uz atbalstu izglītības iestāžu infrastruktūras uzlabojumiem, t.sk. izglītības iestādes pārbūvei vai jaunbūvei, kā arī mācības vides uzlabojumiem, it īpaši veicinot  dabaszinātņu mācību priekšmetu (STEM) un matemātikas apguvi, kā arī investīcijas var paredzēt iekļaujošās vides uzlabošanai, priekšmeta “Sports un veselība” apguvei nepieciešamās infrastruktūras uzlabošanai un aprīkojumam, izglītības iestādes sporta infrastruktūras pārbūvei vai atjaunošanai, dienesta viesnīcas būvniecībai vai atjaunošanai, kā arī ar drošības nodrošināšanu saistītajiem risinājumiem.
ERAF atbalsts ir pieejams 18 pašvaldībām (18.06.2025. MK rīkojums Nr.353).

	AF 2.4.1.2.i. investīcija “Platjoslas jeb ļoti augstas veiktspējas tīklu “pēdējās jūdzes” infrastruktūras attīstība”

Atbildīgā iestāde: SM

	16,5
	12.12.2023.
(Nr. 753)
	Atbalstāmās darbības ir tehnoloģiski neitrālu pieslēgumu ierīkošana, kas atbalsta ilgtspējīgu nākamās paaudzes fiksēto un fiksēto bezvadu tīklu sakaru savienojamību elektronisko sakaru pakalpojumu pieejamības nodrošināšanai mājsaimniecībām, uzņēmumiem, izglītības iestādēm, ārstniecības iestādēm un citām sabiedriskām ēkām ar lejupielādes ātrumu vismaz 300 Mbit/s maksimumstundas apstākļos.
Investīcijas sasniedzamie rādītāji: 
1) līdz 2025. gada 30. jūnijam 500 tādu mājsaimniecību, uzņēmumu, izglītības iestāžu, ārstniecības iestāžu un citu sabiedrisko ēku skaits, kurām ir piekļuve platjoslas savienojumiem ar ļoti augstas veiktspējas tīklu; 
2) līdz 2026. gada 30. jūnijam  – 6200 mājsaimniecību, uzņēmumu, izglītības iestāžu, ārstniecības iestāžu un citu sabiedrisko ēku skaits, kurām ir piekļuve platjoslas savienojumiem ar ļoti augstas veiktspējas tīklu.


1.tabula. Informācija par pieejamajiem atbalsta pasākumiem izglītībai 

Saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam” 38.pantu arī 2025.gadā pašvaldībām ir iespējams saņemt aizdevumus jaunu pirmsskolas izglītības iestāžu būvniecībai un remontam, vispārējās izglītības iestādēm (tai skaitā jaunu ēku būvniecībai, sporta infrastruktūrai, dienesta viesnīcām), ceļu projektiem, skolēnu autobusu iegādei un pašvaldību prioritāriem projektiem.
Šobrīd AF investīciju un TPF ietvaros ir pieejams atbalsts bezemisiju autobusu iegādei, tomēr pēc sarunām ar pašvaldībām secināts, ka bezemisiju transportlīdzekļu ekspluatācija nav piemērota lauku novadu gadījumā autoceļu tehniskā stāvokļa, tostarp seguma kvalitātes, un veicamā maršruta attāluma dēļ, kā arī uzlādes iespēju trūkuma dēļ. Balstoties uz datiem par pašvaldībām, kas pieteikušās abās iepriekš minētajās programmās, var secināt, ka atsevišķas pašvaldības, kas pieteikušas autobusu iegādes vajadzību nacionālā reģionālās attīstības fonda ietvaros, ir pretendējušas uz finansējuma saņemšanu arī ES fondu atbalsta programmās, tomēr vairākas no pašvaldībām nav izmantojušas šo iespēju, kam iemesls varētu būt iepriekš minētais apstāklis par nepieciešamību pēc iekšdedzes dzinēja autobusiem. Atbalsts energoefektivitātes uzlabošanai dažreiz nav piemērojams noteikto sasniedzamo rezultātu dēļ, īpaši gadījumos, kad izglītības iestādes ēkai nav jāveic pilna apjoma pārbūve, bet gan tikai atsevišķi pasākumi energoefektvitātes uzlabošanai, piemēram, jumta vai logu un durvju nomaiņa. 
Līdz ar to ES fondu un AF investīciju pasākumos pieejamais atbalsts ir daļēji izmantojams pašvaldību vajadzībām skolu tīklu reformas ietvaros, jo tas nav pietiekams (ir ierobežots) vai nav piemērojams visām pašvaldību vajadzībām.

3. Turpmākā rīcība
VARAM ir apkopojusi un apzinājusi informāciju par pašvaldībām nepieciešamajām investīcijām ilgtspējīgas izglītības ekosistēmas projektiem, tādēļ Ministru kabineta uzdevums Nr. 23-UZ-539 ir uzskatāms par izpildītu.
Ņemot vērā, ka informatīvajā ziņojumā ir iekļauta informācija par pieņemtajiem lēmumiem, lai atbalstītu pie ES ārējās robežas esošās pašvaldības, kurās drošības apsvērumu dēļ tiek nolemts saglabāt izglītības iestādi, neskatoties uz to, ka konkrētajā izglītības iestādē izglītojamo skaits neatbilst valstī noteiktajiem kvantitatīvajiem kritērijiem ar mērķi nodrošināt finansējumu kvalitatīvas izglītības īstenošanai, arī Ministru kabineta uzdevums Nr. 23-UZ-632 ir uzskatāms par izpildītu.
ES fondu pasākumos un AF investīciju pieejamais atbalsts un aizdevumu finansējums šobrīd ir galvenie finasējuma avoti, lai daļēji īstenotu investīciju projektus, lai uzlabotu izglītības ekosistēmas infrastruktūru. VARAM apkopotā informācija par nepieciešamājam investīcijām ilgtspējīgas izglītības ekosistēmas projektiem tiek izmantota, izstrādājot normatīvos aktus par ES fondu atbalsta pasākumiem, piemēram, IZM pārziņā esošā ERAF SAM 4.2.1.5. (2. kārta) “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē”, tādejādi nodrošinot, ka tiek īstenota daļa no apkopotajiem pašvaldību investīciju projektiem. Vienlaikus būtu turpināmas diskusijas par iespējām piesaistīt papildus finanšu līdzekļus izglītības infrastruktūras pilnveidei. Papildu finanšu līdzekļu piesaistē būtu meklējami tādi risinājumi, kas nerada negatīvu ietekmi uz vispārējās valdības budžeta bilanci, ievērojot situāciju, ka 2024.gada 30.aprīlī ir stājušies spēkā ES Stabilitātes un izaugsmes pakta nosacījumi (jaunie ES fiskālie noteikumi), saskaņā ar kuriem 2025.gada 21.janvārī ir apstiprināts Latvijas Fiskāli strukturālais plāns 2025. – 2028.gadam, kurā noteikta saistoša izdevumu pieauguma trajektorija, kas līdz ar Fiskālās disciplīnas likuma nosacījumiem ir jāņem vērā turpmāko gadu valsts budžeta likumprojektu sagatavošanas procesā.

Viedās administrācijas un reģionālās attīstības ministrs	R.Čudars
Vīza: 
Valsts sekretārs                                                                                                     E.Balševics

Strode, ieva.strode@varam.gov.lv
Ilgavižs, janis.ilgavizs@varam.gov.lv
Lore, edgars.lore@izm.gov.lv
Ozoliņa, jana.ozolina@sam.gov.lv






Jaunu vietu izveide, t.sk. gan jaunu skolu, gan piebūvju būvniecība




Izglītības infrastruktūras attīstība, esošās infrastruktūras sakārtošana, aprīkojums, drošība 	Pašvaldības ceļu un ielu infrastruktūra	Sporta infrastruktūra	Autobusu iegāde	PII attīstība	Jaunu skolu būvniecība	Interešu izglītība	Jaunu PII būvniecība	208	108	74	41	33	28	12	11	
Iesniegtie priekšlikumi reģionālā griezumā

Rīgas PR	Jaunu skolu (t.sk. piebūvju un pārbūvju) būvniecība	Izglītības infrastruktūras attīstība	Sporta infrastruktūra	Jaunu PII (t.sk. piebūvju) būvniecība	PII attīstība (izņemot jaunu ēku) būvniecība	Interešu izglītība	Pašvaldības ceļu un ielu, t.sk. ielu apgaismojuma infrastruktūra	Autobusu iegāde	16	50	19	6	17	7	23	7	Vidzemes PR	Jaunu skolu (t.sk. piebūvju un pārbūvju) būvniecība	Izglītības infrastruktūras attīstība	Sporta infrastruktūra	Jaunu PII (t.sk. piebūvju) būvniecība	PII attīstība (izņemot jaunu ēku) būvniecība	Interešu izglītība	Pašvaldības ceļu un ielu, t.sk. ielu apgaismojuma infrastruktūra	Autobusu iegāde	7	35	13	0	5	4	18	12	Latgales PR	Jaunu skolu (t.sk. piebūvju un pārbūvju) būvniecība	Izglītības infrastruktūras attīstība	Sporta infrastruktūra	Jaunu PII (t.sk. piebūvju) būvniecība	PII attīstība (izņemot jaunu ēku) būvniecība	Interešu izglītība	Pašvaldības ceļu un ielu, t.sk. ielu apgaismojuma infrastruktūra	Autobusu iegāde	0	35	16	0	7	0	63	4	Zemgales PR	Jaunu skolu (t.sk. piebūvju un pārbūvju) būvniecība	Izglītības infrastruktūras attīstība	Sporta infrastruktūra	Jaunu PII (t.sk. piebūvju) būvniecība	PII attīstība (izņemot jaunu ēku) būvniecība	Interešu izglītība	Pašvaldības ceļu un ielu, t.sk. ielu apgaismojuma infrastruktūra	Autobusu iegāde	5	47	9	2	4	1	4	8	Kurzemes PR	Jaunu skolu (t.sk. piebūvju un pārbūvju) būvniecība	Izglītības infrastruktūras attīstība	Sporta infrastruktūra	Jaunu PII (t.sk. piebūvju) būvniecība	PII attīstība (izņemot jaunu ēku) būvniecība	Interešu izglītība	Pašvaldības ceļu un ielu, t.sk. ielu apgaismojuma infrastruktūra	Autobusu iegāde	1	43	17	2	0	0	0	11	



pieteiktie projekti kopā, %	
izglītības infrastruktūras attīstība 	sporta infrastruktūra	jaunu vietu izveide	autobusu iegāde	valsts autoceļu sakārtošana	pašvaldības ceļu/ielu sakārtošana	18	6	23	1	47	5	prioritārie projekti, %	
izglītības infrastruktūras attīstība 	sporta infrastruktūra	jaunu vietu izveide	autobusu iegāde	valsts autoceļu sakārtošana	pašvaldības ceļu/ielu sakārtošana	19	6	50	1	20	4	prioritārie projekti 3 milj. euro ietvarā, %	
izglītības infrastruktūras attīstība 	sporta infrastruktūra	jaunu vietu izveide	autobusu iegāde	valsts autoceļu sakārtošana	pašvaldības ceļu/ielu sakārtošana	40	11	30	3	11	5	
%

